**Legături vii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De pleci sau vii, acum nu mai contează!

Când intri-n inimă, nu poți ieși

Chiar dacă se întâmplă, într-o zi

Să simți că s-a sfârșit și ea cedează.

Mai e ceva, sau trebuie să fie,

Ce te oprește-n loc, deși ai vrea

Să-ți fie mai ușor, să poți pleca,

Să nu îți vezi iubirea-n agonie.

De pleci sau vii, ceva ... un suflet, poate,

Te ține-nbrățișat în el, cumva,

Și îți ocupă gândurile, toate.

Mai bine-ar fi să vii , căci a pleca

Nu rupe legăturile ciudate

De care, chiar de-ai vrea, nu poți scăpa.